Informácia

o priebehu a výsledkoch 101. zasadnutia Generálnej konferencie Medzinárodnej organizácie práce, ktoré sa uskutočnilo v Ženeve od 30. mája 2012 do 14. júna 2012

Medzinárodná organizácia práce je trojstranná (tripartitná) agentúra Organizácie Spojených národov, ktorá predkladá súčasne vládam, zamestnávateľom a pracovníkom (zamestnancom) svojim členským štátom spoločné opatrenia na podporu dôstojnej práce na celom svete. Medzi spoločné opatrenia patrí, najmä tvorba medzinárodných pracovných noriem -  dohovorov a odporúčaní Medzinárodnej organizácie práce. Organizácia už 93 rokov pracuje pre hodnoty sociálnej spravodlivosti, má 185 členov - členských štátov.

Sto prvé zasadnutie Generálnej konferencie Medzinárodnej organizácie práce (ďalej len ”konferencia”) sa uskutočnilo v Ženeve od 30. mája 2012 do 14  júna 2012 v Paláci národov a v budove ústredia Medzinárodného úradu práce v Ženeve.

	Konferencia je najvyšším orgánom Medzinárodnej organizácie práce (ďalej len „MOP“). Slovenská republika je od 22. januára 1993 členom MOP. Na konferencii bolo akreditovaných 5327 osôb. Na konferencii sa zišli zástupcovia vlád, zástupcovia zamestnávateľov a zástupcovia pracovníkov (zamestnancov) zo 170 z celkového počtu 185 členských štátov MOP vrátane trojstrannej (tripartitnej) delegácie Slovenskej republiky. Spolu sa na konferencii zúčastnilo 2458 delegátov a poradcov (329 vládnych delegátov, 1125 vládnych poradcov, 146 delegátov za zamestnávateľov, 409 poradcov za zamestnávateľov, 157 delegátov za pracovníkov a 582 poradcov za pracovníkov). Okrem nich sa na konferencii zúčastnilo 151 ministrov, zástupcov ministrov. 

Program konferencie bol nasledovný:

Stále body programu konferencie

I.	Správy predsedu Správnej rady Medzinárodného úradu práce (ďalej len „MÚP“) a generálneho riaditeľa MÚP;

II.	Program a rozpočet a iné otázky;

III.	Informácie a správy o aplikácii dohovorov a odporúčaní MOP;

Body programu zaradené samotnou konferenciou alebo Správnou radou MÚP

IV.	Vypracovanie samostatného Odporúčania MOP o miere (mierach) sociálnej ochrany (normotvorná činnosť, jedna rozprava);

V.	Kríza v zamestnávaní mladých (všeobecná rozprava);

VI.	Opakovaná rozprava o strategickom cieli základných zásad a práv pri práci podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008 a následných opatrení (revidovaných v júni 2010) k Deklarácii MOP o základných zásadách a právach pri práci z roku 1998.

	Delegácia každého členského štátu na konferencii sa skladala zo štyroch zástupcov, z ktorých dvaja boli vládni delegáti, ďalší dvaja delegáti zastupovali tak zamestnávateľov, ako aj pracovníkov (zamestnancov, odborárov) podľa článku 3 Ústavy MOP.1) Slovenskú republiku na konferencii reprezentovala delegácia v trojstrannom zložení. Postup a stanovisko vládnej časti delegácie Slovenskej republiky k navrhovaným dokumentom bol určený uznesením vlády SR č. 188 zo 16. mája 2012 (príloha č. 5).

	V utorok 29. mája 2012 sa uskutočnili prípravné zasadnutia skupín za vlády, za zamestnávateľov a za pracovníkov, ktorých predmetom bola nominácia na prezidenta 101. zasadnutia konferencie a viceprezidentov konferencie a nominácia zástupcov všetkých troch skupín do príslušných výborov konferencie.

	Otváracie plenárne zasadnutie konferencie sa konalo v stredu 30. mája 2012 o 10.30 hod. v Paláci národov.

Za prezidenta konferencie bol zvolený Dr. Rafael Francisco Alburquerque de Castro viceprezident Dominikánskej republiky.
 
Ďalšími zvolenými predstaviteľmi konferencie sa stali viceprezidenti: za vlády: pán Sukayri (Jordánsko), za zamestnávateľov pán Matthey (Švajčiarsko) a za pracovníkov (zamestnancov) pán Atwoli (Keňa).

	Od stredy poobede (30. mája 2012) konferencia pokračovala zasadnutiami vo vytvorených výboroch. Na konferencii boli zriadené výbory konferencie najmä podľa jednotlivých bodov programu konferencie: finančný výbor vládnych zástupcov, výbor pre aplikáciu noriem (výbor pre aplikáciu dohovorov a odporúčaní MOP), výbor pre sociálnu ochranu, výbor o kríze v zamestnávaní mladých, výbor pre opakovanú diskusiu o základných zásadách a právach pri práci, ďalej pôsobil mandátový výbor (zaoberal sa problémami spojenými s akreditáciou delegácii jednotlivých členských štátov MOP na konferenciu, overovaním poverovacích listín - mandátov) a výberový výbor (mal v pôsobnosti otázky organizácie zasadnutí konferencie).

K I. bodu programu konferencie - Správy predsedu správnej rady MÚP a generálneho riaditeľa MÚP

Diskusia o týchto dokumentoch prebiehala na plenárnom zasadnutí konferencie od piatka 8. júna 2012 a trvala do 14. júna 2012.

Predseda správnej rady MÚP podal správu konferencii o práci správnej rady MÚP od júna 2011 do júna 2012.

Generálny riaditeľ MÚP predložil správu konferencii o uplatňovaní programu MOP za roky 2010 - 2011, prvá vykonávacia správa MOP podľa strategického politického rámca na roky 2010-2015 (131 strán). Správa ponúka cenné informácie o výsledkoch dosiahnutých v rokoch 2010-2011. Z päťdesiatich cieľových zámerov určených pre dvojročné obdobie bolo splnených štyridsať šesť. S podporou MOP išlo o krajiny, ktoré urobili pokrok smerom k štyrom strategickým cieľom Programu dôstojnej práce – zamestnanosť, sociálna ochrana, sociálny dialóg a práva pri práci. Správa zahŕňala aj dodatok o situácii pracovníkov na okupovaných arabských územiach. 

V rámci všeobecnej rozpravy na plenárnom zasadnutí konferencie k správe generálneho riaditeľa MÚP sa 11. júna 2012 v časovom limite 5 minút prezentoval vystúpením minister práce, sociálnych vecí a rodiny SR Ján Richter. Vo svojom vystúpení sa venoval okrem iného, najmä rozsahu a úrovni sociálneho dialógu v Slovenskej republike. Obsah jeho vystúpenia (príloha č. 6) je uvedený na str. 3 a 4 – Medzinárodná konferencia práce, Priebežný záznam č. 16, 101. zasadnutie, Ženeva, 2012 (International Labour Conference, Provisional Record No. 16, 101st Session, Geneva, 2012) – (www.ilo.org – International Labour Conference – 101st Session – Provisional records).

K II. bodu programu konferencie - Program a rozpočet a iné otázky MOP – finančný výbor vládnych zástupcov

	Činnosť MOP je finančne zabezpečená, najmä prostredníctvom finančných príspevkov členských štátov MOP podľa schválenej príspevkovej stupnice a schváleného rozpočtu.
	
Podľa II. bodu programu konferencie, konferencia preskúmala finančné a správne záležitosti, ako aj záležitostí, ktoré sa týkajú programu a rozpočtu MOP. Finančné a rozpočtové záležitosti MOP sa prerokovali vo finančnom výbore vládnych zástupcov podľa rokovacieho poriadku konferencie a Finančných pravidiel MOP. Finančný výbor na svojom zasadnutí 5. júna 2012 pod vedením svojho zvoleného predsedu pána G. Papadatosa (Grécko) prerokoval, najmä program a plnenie rozpočtu MOP za roky 2010- 2011, ako aj program a rozpočet na roky 2012- 2013. 

Členské príspevky Slovenskej republiky do medzinárodných organizácií od roku 1993 do roku 2006 vrátane uhrádzalo za všetky ministerstvá zo svojej kapitoly rozpočtu Ministerstvo zahraničných vecí SR, čo predstavovalo cca sumu 390 000 000,- Sk ročne.

Členský príspevok Slovenskej republiky do rozpočtu MOP od roku 2007 uhrádza Ministerstvo práce, sociálnych vecí a rodiny SR zo svojej kapitoly rozpočtu v súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006.

Na obdobie rokov 2010-2012 došlo k podstatnému nárastu podielu príspevkov SR do rozpočtov medzinárodných organizácií systému OSN. Vyplýva to zo stupnice (výkazu) výmerov príspevkov – príspevkovej škály pre bežný rozpočet OSN. Príspevková škála bola prijatá konsenzom rezolúciou Valného zhromaždenia OSN č. 64/248 z 24. decembra 2009. Podiel Slovenskej republiky do rozpočtu OSN vzrástol z 0,063% na 0,142% z bežného rozpočtu OSN. Predmetná škála sa uplatňuje analogicky aj pre výpočet členských príspevkov štátov v iných medzinárodných organizáciách systému OSN, vrátane MOP, v závislosti od počtu členských štátov. Nová príspevková škála bola vypracovaná podľa kritérií platobnej spôsobilosti („capacity to pay“) štátov na základe rastu ich ekonomík v rokoch 2002-2007. Príspevková škála sa schvaľuje na trojročné obdobie a vypočítava sa na základe ekonomických ukazovateľov krajiny za predchádzajúce 3 až 6 ročné obdobie a schopnosti platiť. Podiel Slovenskej republiky na svetovom hrubom národnom produkte (HNP) – GNP (Gross National Product) predstavoval v období rokov 2002 – 2007 a 2005 až 2007 v priemere 0, 111%. V dôsledku použitia faktoru „nízkeho príjmu“ (HDP – hrubý domáci produkt krajiny – /GDP – Gross Domestic Product/ počas referenčného obdobia) bol príspevok zvýšený na 0, 125% a „príjmový strop USA – ceiling“ zapríčinil jeho ďalšie navýšenie na výsledný podiel Slovenskej republiky 0, 142% z bežného rozpočtu OSN. Podrobnosti sú rozpracované v materiáli Ministerstva zahraničných vecí SR „Komplexné zhodnotenie efektivity členstva SR v medzinárodných organizáciách a s ním spojené finančné aspekty“, ktorý vláda SR vzala na vedomie 31. marca 2010.

	Členský príspevok SR do rozpočtu MOP podľa schválenej príspevkovej stupnici:

na rok 2010 bol vo výške 244 082,- CHF;
na rok 2011 bol vo výške 532 803,- CHF;
na rok 2012 bol vo výške 513 764,- CHF;
na rok 2013 bude vo výške 499 325,- CHF.

	Na práci tohto výboru sa zúčastnil len určený vládny zástupca, pretože členský príspevok do MOP platí štát (Ministerstvo práce, sociálnych vecí a rodiny SR zo svojho rozpočtu) a nie sociálni partneri. 

Výbor prijal správu o svojej činnosti a závery v tejto oblasti dňa 5. júna 2012  a predložil ich na schválenie plenárnemu zasadnutiu konferencie. Konferencia správu a závery schválila 11. júna 2012. Podrobnosti sú uvedené – Medzinárodná konferencia práce Priebežný záznam č. 13, 101. zasadnutie, Ženeva, 2012 (International Labour Conference, Provisional Record No. 13, 101st Session, Geneva, 2012 – (www.ilo.org – International Labour Conference – 101st Session – Provisional records).

K III. bodu programu konferencie - Informácie a správy o aplikácii dohovorov a odporúčaní MOP – výbor pre aplikáciu noriem

Na prerokúvanie tejto problematiky konferencia zriadila v súlade so svojím rokovacím poriadkom výbor pre aplikáciu dohovorov a odporúčaní MOP (medzinárodných pracovných noriem) - ďalej aj „výbor“, a určení zástupcovia delegácie SR sa zúčastnili na jeho práci.
	
Výbor zvolil svojich predstaviteľov – za predsedu výboru bol zvolený pán Sérgio Paixão Pardo, vládny zástupca z Brazílie. Za podpredsedu výboru za zamestnávateľov bol zvolený pán Christopher Syder z Veľkej Británie, za podpredsedu výboru za pracovníkov bol zvolený pán Marc Leemans z Belgicka a za zapisovateľa pán David Katjaimo z Namíbie.

V súlade s článkom 19, 22  a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP.

Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a konzultáciami so sociálnymi partnermi na základe požiadaviek správnej rady MÚP vypracovala za rok 2011 13 správ o aplikácii dohovorov MOP, ktorými je Slovenská republika viazaná, išlo o správy k týmto dohovorom MOP:
1. Dohovor Medzinárodnej organizácie práce o odškodňovaní pracovníkov v poľnohospodárstve  č. 12 z roku 1921 - oznámenie č. 437/1990 Zb. a 5. bod oznámenia č. 110/1997 Z. z.
2. Dohovor Medzinárodnej organizácie práce o odškodňovaní pracovníkov pri úrazoch č. 17 z roku 1925 - oznámenie č. 437/1990 Zb. a 8. bod oznámenia č. 110/1997 Z. z.
3. Dohovor Medzinárodnej organizácie práce o rovnakom zaobchádzaní s domácimi a zahraničnými pracovníkmi ohľadom odškodňovania pracovníkov pri úrazoch č. 19 z roku 1925 - oznámenie č. 34/1928 Sb. z. a n. a 10. bod oznámenia č. 110/1997 Z. z. 
4. Dohovor Medzinárodnej organizácie práce o inšpekcii práce v priemysle a v obchode č. 81 z roku 1947 - oznámenie č. 17/2010 Z. z. 
5. Dohovor Medzinárodnej organizácie práce o hygiene v obchode a v úradoch č. 120 z roku 1964 - oznámenie č. 403/1991 Zb. a 40. bod oznámenia č. 110/1997 Z. z.
6. Dohovor Medzinárodnej organizácie práce o inšpekcii práce v poľnohospodárstve č. 129 z roku 1969 – oznámenie č. č. 15/2010 Z. z.
7. Dohovor Medzinárodnej organizácie práce  o ochrane zástupcov pracovníkov v podniku a o uľahčení podmienok na výkon ich činností, ktoré sa im poskytujú č. 135 z roku 1971 - oznámenie č. 16/2010 Z. z. 
8. Dohovor Medzinárodnej organizácie práce o podpore kolektívneho vyjednávania č. 154 z roku 1981 – oznámenie č. 14/2010 Z. z. 
9. Dohovor Medzinárodnej organizácie práce o zdravotných službách pri práci č. 161 z roku 1985 - vyhláška č. 145/1988 Zb. a 54. bod oznámenia č.110/1997 Z. z.
10. Dohovor Medzinárodnej organizácie práce o starostlivosti o námorníkov na mori a v prístave  č. 163 z roku 1987 - oznámenie č. 432/1991 Zb.
11. Dohovor Medzinárodnej organizácie práce o ochrane zdravia a o lekárskej starostlivosti o námorníkov č. 164 z roku 1987 – oznámenie č. 445/1991 Zb. a 56. bod oznámenia č. 110/1997 Z. z.
12. Dohovor Medzinárodnej organizácie práce o bezpečnosti a zdraví v stavebníctve č. 167 z roku 1988 – oznámenie č. 433/1991 Zb. a 57. bod oznámenia č. 110/1997 Z. z.
13. Dohovor Medzinárodnej organizácie práce o bezpečnosti a zdraví v baniach č. 176 z roku 1995 – oznámenie č. 110/1999 Z. z.                              

Pokiaľ ide o aplikáciu a dodržiavanie vyššie uvedených dohovorov zo strany Slovenskej republiky výbor expertov pre aplikáciu dohovorov a odporúčaní nemal výhrady k ich aplikácii a dodržiavaniu.

Po prvýkrát v histórii MOP vo výbore pre aplikáciu noriem sa nedohodli zástupcovia zamestnávateľov a zástupcovia pracovníkov (zamestnancov) na programe rokovania výboru, vrátane prerokovania jednotlivých navrhnutých prípadov, hoci bolo 11 zasadnutí výboru. Dôvodom pre takýto stav bol nesúhlas zástupcov zamestnávateľov s výkladom práva na štrajk zo strany výboru expertov pre aplikáciu noriem. Zástupcovia zamestnávateľov argumentovali, najmä tým, že je neprijateľné odvodzovať z Dohovoru MOP o slobode združovania o ochrane práva organizovať sa č. 87 z roku 1948 právo na štrajk, v uvedenom dohovore nie je právo na štrajk výslovne uvedené. Ďalej zástupcovia zamestnávateľov spochybnili „mandát“ výboru expertov uskutočňovať výklad dohovorov a odporúčaní MOP a takýto mandát má len generálna konferencia MOP. Zástupcovia zamestnávateľov vyjadrovali nespokojnosť s obsahom „Všeobecného prieskumu o základných dohovoroch týkajúcich sa práv pri práci z hľadiska Deklarácie MOP o sociálnej spravodlivosti pre spravodlivú globalizáciu z roku 2008“ pod názvom – „Dávajúc globalizácii ľudskú tvár“ (400 strán) – Medzinárodná konferencia práce, 101. zasadnutie, 2012 (101 III /1B/). Zástupcovia zamestnávateľov namietali, že ich stanovisko k právu na štrajk v uvedenom všeobecnom prieskume je nedostatočne prezentované a požadovali jeho do tlač so stanoviskom zamestnávateľov. V prílohe č. 4 tohto materiálu je prezentované úplné znenie vyhlásenia zástupcov zamestnávateľov ohľadom práva na štrajk.             

Zástupcovia pracovníkov (zamestnancov) vyjadrovali silný nesúhlas s postojom zamestnávateľov a uvádzali, že je to útok na ich základné právo – právo na štrajk. Argumentovali, že z aplikácie článku 3 odseku 1 Dohovoru MOP o slobode združovania o ochrane práva organizovať sa č. 87 z roku 19482) jasne vyplýva, že slovo „činnosť“ zahŕňa aj štrajkovú činnosť.

Rozhodlo sa, aby Správna rada MÚP na svojom zasadnutí v novembri 2012 pripravila návrh riešenia (riešení) tohto problému. 

Výbor mal 11 zasadnutí v priebehu konferencie a prijal správu o svojej činnosti  a predložil ju na schválenie plenárnemu zasadnutiu konferencie. Podrobnosti a záznam z rokovania výboru sú uvedené – Medzinárodná konferencia práce, Priebežný záznam č. 19  I., II. a III. časť, 101. zasadnutie, Ženeva 2012 (International Labour Conference, Provisional Record No. 19, Part I, II and III, 101st Session, Geneva, 2012) – www.ilo.org - International Labour Conference – 101st Session – Provisional records).

K IV. bodu programu konferencie – Vypracovanie samostatného Odporúčania MOP o mierach sociálnej ochrany

Na prerokúvanie tejto problematiky konferencia zriadila v súlade so svojím rokovacím poriadkom výbor o mierach sociálnej ochrany (ďalej len „výbor“), a určení zástupcovia delegácie SR sa zúčastnili na jeho práci.

	Výbor zvolil svojich predstaviteľov – za predsedu výboru bol zvolený pán J. Feyder, vládny zástupca z Luxemburska. Za podpredsedu výboru za zamestnávateľov bol zvolený pán K. De Meester z Belgicka., za podpredsedníčku výboru za pracovníkov bola zvolená pani H. Kelly z Nového Zélandu a za zapisovateľku pani T. Kaunda  zo Zambie.

	Výbor mal 16. zasadnutí.

Závery z opakovanej diskusie o sociálnej ochrane (sociálnom zabezpečení) prijaté Medzinárodnou konferenciou práce (2011) na jej 100. zasadnutí zdôraznili „potrebu  prijatia odporúčania, ktoré by skompletizovalo existujúce normy a ktoré by poskytlo pružné ale zmysluplné poradenstvo členským štátom pri budovaní mier sociálnej ochrany v rámci komplexných systémov sociálneho zabezpečenia prispôsobených vnútroštátnym okolnostiam a úrovní rozvoja“ (odsek 31) a vysvetliť prvky prijatia možného Odporúčania MOP o mierach sociálnej ochrany v dodatku k týmto záverom. Okamžite po skončení 100. zasadnutia Medzinárodnej konferencie práce, Správna rada MÚP rozhodla na svojom 311. zasadnutí (jún 2011) o zaradení bodu programu o normotvornej činnosti do programu 101. zasadnutia Medzinárodnej konferencie práce (jún 2012) s cieľom vypracovania samostatného Odporúčania MOP o miere (mierach) sociálnej ochrany založeného na programe znížených časových odstupov. Členovia (členské štáty) MOP by mali pravidelne zvolávať vnútroštátne konzultácie na zhodnotenie pokroku a prediskutovanie politík pre ďalšie horizontálne a vertikálne rozširovanie sociálneho zabezpečenia.

Konferencia zvážila, že je možné prijatie medzinárodného pracovného odporúčania podľa postupu jednej rozpravy uvedenej v článku 38 Rokovacieho poriadku konferencie. MÚP pripravil dve správy ako základ pre tento bod programu konferencie. Prvá správa (Miery sociálnej ochrany pre sociálnu spravodlivosť a spravodlivú globalizáciu (Správa MKP.101/IV/1) obsahovala sumár práva a praxe s ohľadom na vytvorenie mier sociálnej ochrany alebo prvkov sociálnej ochrany v členských štátoch MOP. Druhá správa (Správa MKP.101/IV/2A, 2B) okrem iného obsahovala návrh textu odporúčania, ktorý sa predložil na rozpravu vo výbore.

Návrh textu odporúčania obsahoval 4 časti a v rámci nich 24 odsekov:

I. časť – Ciele, rozsah a zásady,
II. časť – Národné minimálne miery sociálnej ochrany,
III. časť – Národné stratégie na rozširovania sociálneho zabezpečenia,
IV. časť – Monitorovanie,

ku ktorým prebiehala rozprava predkladaním pozmeňujúcich návrhov. V priebehu 16 zasadnutí výboru bolo predložených množstvo pripomienok, z ktorých viaceré boli akceptované výborom a iné po rozprave boli stiahnuté alebo zamietnuté. Práca výboru je zaznamenaná v 1186 odsekoch na 110 stranách – Medzinárodná konferencia práce, 101. zasadnutie, Ženeva, máj-jún 2012 - Priebežný záznam č. 14 (International Labour Conference, 101st Session, Geneva, May-June 2012, Provisional Record No. 14).

Výbor na svojom poslednom zasadnutí 11. júna 2012 schválil správu o svojej činnosti a schválil text Odporúčania MOP o národných mierach sociálnej ochrany a predložil ho na prijatie plenárnemu zasadnutiu konferencie. Plenárne zasadnutie konferencie prijalo text Odporúčania MOP o národných mierach sociálnej ochrany (č. 202) dňa 14. júna 2012 (príloha č. 1). Delegáti delegácie SR hlasovali za prijatie odporúčania.

K V. bodu programu konferencie – Kríza v zamestnávaní mladých (všeobecná rozprava)

Na prerokúvanie tejto problematiky konferencia zriadila v súlade so svojím rokovacím poriadkom výbor o kríze v zamestnávaní mladých (ďalej len „výbor“), a určení zástupcovia delegácie SR sa zúčastnili na jeho práci.

	Výbor zvolil svojich predstaviteľov – za predsedu výboru bol zvolený veľvyslanec Noureddine Bardad-Daïdj vládny zástupca z Alžírska. Za podpredsedníčku výboru za zamestnávateľov bola zvolená pani Noura Saleh Alturki zo Saudskej Arábie, za podpredsedu výboru za pracovníkov bol zvolený pán Plamen Dimitrov z Bulharska a za zapisovateľku pani Emalene Marcus-Burnett z Barbadosu.

	Výbor mal 15 zasadnutí.

Uvedomujúc si, že v roku 2012 je celosvetovo približne 75 miliónov mladých ľudí bez práce, z ktorých mnohí nikdy nepracovali, a ďalšie milióny uviazli v zamestnaní s nízkou produktivitou a istotou. Uvedomujúc si tiež, že v súčasnosti je o 4 milióny viac mladých ľudí nezamestnaných ako v roku 2007 a že viac ako 6 miliónov sa vzdalo hľadania si zamestnania, 

	Správna rada MÚP na svojom 310. zasadnutí (marec 2011) rozhodla zaradiť do programu 101. zasadnutia Generálnej konferencie MOP (jún 2012) bod o kríze zamestnávania mladých na všeobecnú rozpravu. Téma zamestnávania mladých bola naposledy predmetom bodu rokovania konferencie v roku 2005 vo všeobecnej rozprave a bola prijatá rezolúcia o zamestnávaní mladých. Aj keď táto rezolúcia zostáva významná, Správna rada MÚP rozhodla promptne vrátiť sa k tomuto predmetu obnovením zmyslu znepokojenia pri nebývalej (bezprecedentnej) miere nezamestnanosti, ktorá sa získala krízou zamestnávania mladých. Skutočne, vysoká miera nezamestnanosti mladých, zvyšovanie ťažkostí, ktorým čelia mladé osoby v prechode zo školy do práce a zhoršujúca sa kvalita zamestnania, ktoré je im k dispozícii vyvoláva hlboké znepokojenie MOP a jej zložiek vo všetkých regiónoch sveta. Globálna ekonomická a finančná kríza zhoršila túto situáciu a súčasný globálny výhľad pre rast je pochmúrny. Riziko zostáva, že trhy práce mladých budú ďalej nepriaznivo ovplyvnené.

	Správa pripravená úradom (MÚP) ako základ pre túto všeobecnú rozpravu (Správa MKP.101/V) preskúmava najnovšie štatistické údaje a informácie o vyššej miere nezamestnanosti dospelých mladých osôb, vyššom výskyte chudoby, neformálnosti a nižšej kvalite zamestnaní pre mladé osoby. Správa tiež uviedla nový fenomén prekážky, ak mladá žena a mladý muž sú bez vzdelania a zamestnania, jednoducho sa vzdávajú možnosti hľadať si zamestnanie. Správa preskúmava a posudzuje následné opatrenia prijaté zložkami MOP vo všetkých politických oblastiach zameraných na rezolúciu z roku 2005. Správa takto poskytuje komplexný a integrovaný politický prieskum pokrývajúci rast a makroekonomické politické rámce, politiky vzdelávania a odbornej prípravy, aktívne politiky trhu práce, politiky na podporu vytvárania pracovných miest a zamestnateľnosti mladých, politiky, ktoré ovplyvňujú kvalitu pracovných miest, v jednej a druhej platenej samostatnej zárobkovej činnosti. Na široký rozsah krízy sa reaguje určenými opatreniami na splnenie ponuky a dopytu práce a zacielené sú na lepšie spojenie mladých ľudí v príležitostiach trhu práce, a sú preskúmané s osobitným dôrazom na tých dotknutých mladých ľudí z najviac znevýhodnených skupín. Hlavným cieľom tejto analýzy založenej na najnovších dostupných hodnoteniach je vypracovať cvičenia (lekcie) s najnovšou skúsenosťou z „akých prác“ a identifikovať medzery v opatreniach v kontexte krízy a recesie v úhrne dopytu. V zhode s duchom Deklarácie MOP o sociálnej spravodlivosti pre spravodlivú globalizáciu z roku 2008, tento prieskum vyzerá na interakciu cez ciele dôstojnej práce z práv, zo zamestnania, zo sociálnej ochrany a sociálneho dialógu, od perspektívy zamestnávania mladých. Rodová rovnosť je zdôraznená v celej analýze.

	Pokiaľ ide o opatrenia prijaté úradom (MÚP) od roku 2005, zahŕňajúce výskum, údaje analýzy, politické rady, odbornú spoluprácu a obhajobu na celoštátnych úrovniach a globálnych úrovniach, prieskum ponecháva obzvlášť dôraz na partnerstvá o zamestnávaní mladých v rámci multilaterálneho systému.

	MÚP v dňoch 23. – 25. mája 2012 v Ženeve usporiadal rokovanie Fóra zamestnávania mladých na témy, ktoré vyplynuli z jeho rokovania – kríza v zamestnávaní mladých. Pozval naň 100 mladých aktivistov z regiónov celého sveta. Podujatie bolo vyvrcholením 46 národných konzultácií, na ktorých sa zúčastnilo 5000 účastníkov. Záverečná správa z Fóra zamestnávania mladých, ako aj videozáznamy boli premietnuté delegátom a poradcom vo výbore.                                                                                                                                                                                          

	Priebeh rokovania výboru

	Vyššie uvedená správa, ktorú pripravil úrad (Medzinárodný úrad práce) mala 6 častí, ku ktorým prebehla v rámci zasadnutí výboru rozprava:
1.	časť (téma) – Politika zamestnanosti a hospodárska politika pre zamestnávanie mladých (rozprava prebehla od 30. 5. – 31. 5. 2012).
2.	časť (téma) – Zamestnateľnosť – Vzdelávanie, odborná príprava a znalosti, a prechod zo školy do zamestnania (rozprava prebehla 31. 5. 2012).
3.	časť (téma) – Politiky trhu práce (rozprava prebehla 31. 5. 2012).
4.	časť (téma) – Podnikanie a samostatná zárobková činnosť mladých (rozprava prebehla 1. 6. 2012).
5.	časť (téma) – Práva pre mladých ľudí (rozprava prebehla 1. 6. 2012).
6.	časť (téma) – Cesta vpred (rozprava prebehla 2. 6. 2012).  
	
Súčasťou priebehu rokovania výboru boli aj prezentácie (napr. Dánsko – duálny systém vzdelávania, Keňa – Fond pre mladých podnikateľov, Nórsko – ochrana mladistvých na trhu práce).
V rámci rozpravy prezentovali svoje názory k jednotlivým častiam zástupcovia zamestnávateľov, zástupcovia pracovníkov (zamestnancov) a zástupcovia vlád jednotlivých členských štátov MOP (členské štáty EÚ prezentovali spoločné stanoviská k všetkým oblastiam).
Zdôrazňovali sa nasledujúce otázky:
Zástupcovia zamestnávateľov zdôrazňovali napr. potrebu „prebudenia podnikateľského ducha“, vzdelávanie pre prax, zlepšenie vzdelávania, rozvoj znalostí.
V rámci rozpravy bolo zdôraznené, že je potrebné zabezpečiť rast, ktorý vytvára aj nové pracovné miesta. Veľa mladých ľudí nemá prácu vôbec alebo má prácu nízkej úrovne. Je potrebné zvýšiť počet mladých s tretím stupňom vzdelania (požiadavka na kvalitné vzdelávanie). Poukázalo sa na riziko, že veľa študentov školu nedokončí.
Zástupcovia zamestnancov (pracovníkov) zdôrazňovali, že:
Dôležité sú makroekonomické politiky, hospodárske politiky, investovanie do znalostí, formalizovanie neformálnej ekonomiky, prechod od dočasnej práce k stálej práci, rovnaké zaobchádzanie s mladými, dôležitý je duálny systém vzdelávania (napr. v Nemecku, Dánsku), rozšírenie sociálnej bezpečnosti na mladých. MOP má poskytnúť určité poradenstvo, vedenie v multilaterálnom systéme v oblasti zamestnanosti mladých, svoju odbornú kapacitu pre pomoc členským štátom, MOP by mala zvýšiť odbornú kapacitu v oblasti makroekonomických politík, podporovať najlepšiu prax, robiť výskum, podporovať dohovory, aby ich ratifikovali členské štáty, osobitne o minimálnej mzde.

Dňa 4. júna 2012 sa uskutočnila prezentácia viacerých medzinárodných organizácií ohľadom ich spolupráce v oblasti, ktoré sa týkajú mladých (OECD, Svetová banka, UNESCO, Medzinárodný menový fond, Organizácia pre rozvoj, Africká rozvojová banka, Európska komisia, G 20).
Od 4. júna 2012 – 6. júna 2012 mala zasadnutia „návrhová skupina“, ktorá navrhla závery, pričom závery sa predložili 7. júna 2012. Od 7. júna 2012 do 9. júna 2012 prebiehala rozprava o navrhnutých záveroch.
Výbor ukončil svoju činnosť 11. júna 2012 prijatím správy o svojej činnosti a schválením záverov. Plenárne zasadnutie konferencie schválilo rezolúciu a závery (príloha č. 2) 13. júna 2012.
Závery majú 55 odsekov a sú rozdelené do týchto častí:
1.	časť – Politika zamestnanosti a hospodárska politika pre zamestnávanie mladých.
2.	časť – Zamestnateľnosť – Vzdelávanie, odborná príprava a znalosti, a prechod zo školy do zamestnania.
3.	časť – Politiky trhu práce.
4.	časť – Podnikanie a samostatná zárobková činnosť mladých.
5.	časť – Práva pre mladých ľudí.
6.	časť – Cesta vpred.  
V jednotlivých častiach sú odporúčania pre vlády, sociálnych partnerov a pre MOP.

	K VI. bodu programu konferencie – Opakovaná rozprava o strategickom cieli základných zásad a práv pri práci podľa následných opatrení k Deklarácii MOP o sociálnej spravodlivosti pre spravodlivú globalizáciu z roku 2008 a následných opatrení (revidovaných v júni 2010) k Deklarácii MOP o základných zásadách a právach pri práci z roku 1998.

K tomuto bodu programu konferencie sa vytvoril výbor pre opakovanú rozpravu o strategickom cieli základných zásadách a právach pri práci  (ďalej len „výbor“) a určení zástupcovia delegácie SR sa zúčastnili na práci tohto výboru.

	Výbor zvolil svojich predstaviteľov – za predsedu výboru bol zvolený pán G. Vines vládny zástupca z Austrálie. Za podpredsedu výboru za zamestnávateľov bol zvolený pán E. Potter z USA. Za podpredsedu výboru za pracovníkov bol zvolený pán Y. Veyrier z Francúzka a za zapisovateľku pani V. L. Ribeiro de Albuquerque z Brazílie.

Výbor mal 11 zasadnutí.

Deklarácia MOP o sociálnej spravodlivosti pre spravodlivú globalizáciu bola prijatá na 97. zasadnutí Medzinárodnej konferencii práce v júni 2008. Pri určovaní následných opatrení, dodatok k deklarácii nariadil úradu (MÚP) predstaviť systém opakovaných bodov rozpravy na Medzinárodnej konferencii práce, zaoberajúc sa každým zo štyroch strategických cieľov MOP, aby sa „lepšie porozumelo rôznorodým realitám a potrebám svojich členov, pokiaľ ide o každý zo strategických cieľov, efektívnejšie na ne reagovať, využívajúc všetky akčné prostriedky, ktoré má k dispozícii vrátane opatrení týkajúcich sa noriem, odbornej spolupráce a odbornej a výskumnej kapacity úradu (MÚP), a podľa toho upravovať svoje priority a akčné programy (článok II (B) (i) deklarácie)“.
 
Predložená správa

MÚP k VI. bodu programu konferencie pripravil správu s názvom: Základné zásady a práva pri práci: od záväzku k činom.

Predložená správa mala štyri časti:

Prvá časť sa týkala základných zásad a práv pri práci.
Druhá časť sa týkala smerov a medzier v realizácii základných zásad a práv pri práci.
Tretia časť sa zamerala na opatrenia smerom k viac koordinovanému použitiu akčných prostriedkov MOP.
Štvrtá časť sa zameriavala na iniciatívy v inom rámci (než je rámec MOP) na podporu základných zásad a práv pri práci.

Body na rozpravu

V rámci prvého bodu rozpravy sa diskutovalo o tom aké by mali byť ďalšie iniciatívy, ktoré by dodali ďalší účinok kolektívnemu záväzku týkajúceho sa základných zásad a práv pri práci na globálnej a národnej úrovni a aké by mali byť priority MOP v tejto oblasti na nasledujúce roky.

V rámci druhého bodu rozpravy sa diskutovalo o ôsmich základných dohovoroch, ktoré sa týkajú základných zásad a práv pri práci. Ide o tieto dohovory:

1. Dohovor MOP o slobode združovania a ochrane práva organizovať sa č. 87 z roku 1948 (oznámenie č. 489/1990 Zb. a 28. bod oznámenia Ministerstva zahraničných vecí Slovenskej republiky č. 110/1997 Z. z. o potvrdení sukcesie Slovenskej republiky do záväzkov z príslušných mnohostranných zmluvných dokumentov Medzinárodnej organizácie práce, ktorých depozitárom je generálny riaditeľ Medzinárodného úradu práce /ďalej len „oznámenie Ministerstva zahraničných vecí Slovenskej republiky č. 110/1997 Z. z.“/);
2. Dohovor MOP o aplikácii zásad práva organizovať sa a kolektívne vyjednávať č. 98 z roku 1949 (oznámenie č. 470/1990 Zb. a 33. bod oznámenia Ministerstva zahraničných vecí Slovenskej republiky č. 110/1997 Z. z.);
3. Dohovor MOP o nútenej alebo povinnej práci č. 29 z roku 1930 (oznámenie č. 506/1990 Zb. a 14. bod oznámenia Ministerstva zahraničných vecí Slovenskej republiky č. 110/1997 Z. z.);
4. Dohovor MOP o zrušení nútenej práce č. 105 z roku 1957 (oznámenie č. 340/1998 Z. z.);
5. Dohovor MOP o minimálnom veku na prijatie do zamestnania č. 138 z roku 1973 (oznámenie č. 341/1998 Z. z. a Redakčné oznámenie o oprave tlačovej chyby v oznámení Ministerstva zahraničných vecí Slovenskej republiky č. 341/1998 Z. z. uverejnené v čiastke č. 140/1998 Z. z.);
6. Dohovor MOP o zákaze a o okamžitých opatreniach na odstránenie najhorších foriem detskej práce č. 182 z roku 1999 ( oznámenie č. 38/2001 Z. z.);
7. Dohovor MOP o diskriminácii ohľadom zamestnania a povolania č. 111 z roku 1958 (oznámenie č. 465/1990 Zb. a 37. bod oznámenia Ministerstva zahraničných vecí Slovenskej republiky č. 110/1997 Z. z.) a
8. Dohovor MOP o rovnakom odmeňovaní mužov a žien za prácu rovnakej hodnoty č. 100 z roku 1951 (oznámenie č. 450/1990 Zb. a 35. bod oznámenia Ministerstva zahraničných vecí Slovenskej republiky č. 110/1997 Z. z.).      

Slovenská republika je viazaná týmito základnými dohovormi MOP.

Uvedené dohovory MOP pokrývajú všetky štyri kategórie základných zásad a práv pri práci:

-	sloboda združovania a účinné uznanie práva na kolektívne vyjednávanie (Dohovor MOP č. 87 a Dohovor MOP č. 98);
-	odstránenie všetkých foriem nútenej alebo povinnej práce (Dohovor MOP č. 29 a Dohovor MOP č. 105);
-	účinné zrušenie detskej práce (Dohovor MOP č. 138 a Dohovor MOP č. 182);
-	odstránenie diskriminácie ohľadom zamestnania a povolania (Dohovor MOP č. 111 a Dohovor MOP č. 100).

MÚP uvádza, že kampaň pre ratifikáciu uvedených dohovorov v roku 1995 priniesla podstatné výsledky, tempo nových ratifikácii sa však v posledných rokoch značne spomalilo s výnimkou Dohovoru MOP č. 182.

Diskutovalo sa o tom, či by mala byť univerzálna ratifikácia týchto 8 dohovorov pre MOP prednostným cieľom a ak áno, aké ďalšie opatrenia by boli primerané na to, aby sa dal ratifikačnej kampani nový impulz a aby sa zahrnula do širšej iniciatívy zacielenej na podporu všeobecnej aplikácie základných zásad a práv pri práci.

V rámci tretieho bodu rozpravy MÚP konštatuje, že napriek zlepšenej úrovní ratifikácií, stále sú tu hlavné otázky, ktoré sa týkajú prístupu a vynucovania základných zásad a práv pri práci na národnej úrovni.

Diskutovalo sa o opatreniach, ktoré by mali byť prijaté vládami na posilnenie účinného uskutočňovania základných zásad a práv pri práci pre všetkých a riešenie problémov, ktoré vyplývajú z posledného vývoja na trhoch práce, rovnako ako tých, ktoré sa týkajú osobitne zraniteľných skupín, o tom, aké by mali byť prípadne úlohy zamestnávateľských organizácií a organizácii pracovníkov (zamestnancov), ktoré by prispeli k účinnému uskutočňovaniu základných zásad a práv pri práci na národnej úrovni a aké by mali byť v tomto ohľade priority MOP pri asistovaní v úsilí členských štátov.

V rámci štvrtého bodu rozpravy sa diskusia zamerala na mobilizáciu a koordináciu akčných prostriedkov MOP, ktoré sa týkajú uskutočňovania základných zásad a práv pri práci (napr. aké mali by byť priority MOP týkajúce sa konania ohľadom noriem, odbornej spolupráce a budovania kapacít, posilnenia zrozumiteľných a transparentných vedomostných základní a výskumnej agendy v oblasti základných zásad a práv pri práci.

V rámci piateho bodu rozpravy sa diskusia zamerala na ďalšie iniciatívy na podporu základných zásad a práv pri práci. MÚP konštatuje, že základné zásady a práva pri práci sú stále viac riešené v širokom rozsahu iniciatív mimo MOP. Diskutovala sa otázka, či by mala byť MOP viac systematicky zapojená v takýchto iniciatívach a ak áno, čo je treba urobiť pre zaistenie optimálneho využitia týchto spôsobov konania.

Záznam z rozpravy vo výbore je zachytený v 452 bodoch a má 98 strán. Záznam z rozpravy vo výbore je uverejnený - Medzinárodná konferencia práce, Priebežný záznam č. 15, 101. zasadnutie, Ženeva 2012 (International Labour Conference, Provisional Record No. 15, 101st Session, Geneva, 2012) – (www.ilo.org – International Labour Conference – 101st Session – Provisional records).

Výbor na svojom poslednom zasadnutí 11. júna 2012 schválil správu o svojej činnosti a schválil závery a predložil ich na prijatie plenárnemu zasadnutiu konferencie. Plenárne zasadnutie konferencie prijalo rezolúciu a závery o opakovanej diskusii o základných zásadách a právach pri práci 13. júna 2012 (príloha č. 3). Závery majú 31 odsekov na deviatich stranách a tento obsah:

-	Poradenské zásady a kontext;
-	Akčný rámec pre efektívne a univerzálne uznávanie, podporovanie a realizovanie základných zásad a práv pri práci na roky 2012-2016:
I. Základné zásady a práva pri práci sú univerzálne uznávané, podporované a realizované;
II. Základné zásady a práva pri práci sú prístupné pre všetkých;
III. Základné zásady a práva pri práci sa vynucujú na národnej úrovni;
IV. Mobilizovanie akčných prostriedkov MOP o základných zásadách a právach pri práci;
V. Zohľadňovanie iných iniciatív na podporu základných zásad a práv pri práci.
Následné opatrenia (výňatok zo záverov - odseky 29 až 31)   

29.  Konferencia vyzýva správnu radu, aby usmerňovala Medzinárodný úrad práce pri včasnom vykonávaní týchto záverov, vrátane akčného rámca, ktorý je v nich uvedený. To by malo zahrnúť kontrolu existujúcich akčných plánov prijatých v kontexte následných opatrení k Deklarácii z roku 1998, zohľadňujúc rozhodnutia prijaté na iných fórach, s osobitným odkazom na Cestnú mapu na dosiahnutie odstránenia najhorších foriem detskej práce do roku 2016, a akékoľvek ich vhodné zmeny. 
30.  Konferencia žiada generálneho riaditeľa, aby : 

(a) začlenil priority uvedené v tomto rámci do akčného plánu o základných zásadách a právach pri práci, ktorý má správna rada posúdiť (zvážiť) na svojom 316. zasadnutí v  novembri 2012; a 

(b) vzal do úvahy tieto závery pri príprave budúcich návrhov programov a rozpočtu a uľahčovaní mimorozpočtových aktivít a podal správu o uplatňovaní správnej rade.  

31.  Tento akčný plán poskytne základ, podľa ktorého konferencia v roku 2016 zhodnotí výsledky aktivít, ktoré organizácia prijala, pričom si bude náležite všímať efektívnosť, zodpovednosť, transparentnosť a účinnosť.  

Závery pre Slovenskú republiku

Ide o závery bez právnej sily, t. j. pre Slovenskú republiku z nich nevyplývajú právne záväzky. Slovenská republika je viazaná všetkými základnými dohovormi MOP a v Programovom vyhlásení vlády SR na roky 2012-2016 sa prihlásila k dodržiavaniu medzinárodných záväzkov v oblasti pracovného práva (t. j. aj príslušných dohovorov MOP, ktorými je viazaná).

• • • • • • 

Hostia konferencie:

- pani Laura Chinchilla Miranda, prezidentka Kostarickej republiky, jej prejav je uvedený v Priebežnom zázname č. 6 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 6 – International Labour Conference, 101st Session, Geneva, May-June 2012);
- pán Mohamed Moncef Marzouki, prezident Tuniskej republiky, jeho prejav je uvedený v Priebežnom zázname č. 10 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 10 – International Labour Conference, 101st Session, Geneva, May-June 2012);
- pán Felipe de Borbón y Grecia, Jeho Kráľovská Výsosť Princ z Asturias, jeho prejav je uvedený v Priebežnom zázname č. 11 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 11 – International Labour Conference, 101st Session, Geneva, May-June 2012);
- pán Michael Chilufya Sata, prezident Zambijskej republiky, jeho prejav je uvedený v Priebežnom zázname č. 12 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 12 – International Labour Conference, 101st Session, Geneva, May-June 2012);
- pán Ollanta Humala Tasso, prezident Peruánskej republiky, jeho prejav je uvedený v Priebežnom zázname č. 17 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 17 – International Labour Conference, 101st Session, Geneva, May-June 2012);
- pán Ricardo Martinelli Berrocal, prezident Panamskej republiky, jeho prejav je uvedený v Priebežnom zázname č. 22 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 22 – International Labour Conference, 101st Session, Geneva, May-June 2012);
- pán Giorgio Napolitano, prezident Talianskej republiky, jeho prejav je uvedený v Priebežnom zázname č. 25 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 25 – International Labour Conference, 101st Session, Geneva, May-June 2012);
- pán Profesor Klaus Schwab, zakladateľ a výkonný predseda Svetového Ekonomického Fóra, jeho prejav je uvedený v Priebežnom zázname č. 18 – Medzinárodná konferencia práce, 101. zasadnutie, Ženeva, máj-jún 2012 (Provisional Record No. 18 – International Labour Conference, 101st Session, Geneva, May-June 2012).

Účasť ministra práce, sociálnych vecí a rodiny Slovenskej republiky Jána Richtera na konferencii

Bilaterálne rokovania ministra práce, sociálnych vecí a rodiny SR Jána Richtera v priebehu Medzinárodnej konferencie práce s rezortnými zahraničnými partnermi v Ženeve 11. 6. 2012 – 13. 6. 2012:

Termín bilaterálneho rokovania – 11.6.2012 

Jaroslav Drábek, minister práce a sociálnych vecí Českej republiky
Cieľom bilaterálneho rokovania bolo – zoznámenie sa ministrov a vzájomná výmena informácií a skúseností v oblastiach: 
1.	Zamestnanosť mladých
2.	Penzijná reforma v SR, nastavenie systému sociálnej ochrany
3.	Sociálna inklúzia
4.	Príprava novely Zákonníka práce v SR
5.	Riešenie otázky „hniezd záchrany“ 

Rudolf Hundstorfer, spolkový minister práce, sociálnych vecí a  ochrany spotrebiteľa Rakúskej republiky  
Cieľom bilaterálneho rokovania bolo – zoznámenie sa ministrov a vzájomná výmena informácií a skúseností v oblastiach:
1.	Memorandum o spolupráci v oblasti práce a sociálnych vecí medzi Ministerstvom práce, sociálnych vecí  a rodiny SR a Spolkovým ministerstvom práce, sociálnych vecí a ochrany spotrebiteľa Rakúskej republiky, ktoré bolo podpísané dňa 12. januára 2012,  je zamerané  predovšetkým na spoluprácu v oblasti sociálnej politiky a politiky zamestnanosti – možnosti konkrétnej spolupráce.
2.	Expertné rokovania zamerané na aktívne politiky trhu práce, osobitne vo vzťahu k mladým nezamestnaným.
3.	Rokovania na expertnej úrovni smerujúce k podpísaniu dohody medzi Rakúskou republikou a Slovenskou republikou o administratívnej spolupráci v oblasti mzdového a sociálneho dumpingu a zabránenia ilegálnej práci /“čierna práca“/.
4.	Účasť ministra práce, sociálnych vecí a rodiny SR, Jána Richtera, na konferencii UNECE, organizovanej Spolkovým ministerstvom práce, sociálnych vecí a ochrany spotrebiteľa Rakúskej republiky v dňoch 19. - 20. septembra 2012.

Termín bilaterálneho rokovania – 12.6.2012 

Mirando  Mrsić,  minister práce a dôchodkového systému Chorvátskej republiky 	
Cieľom bilaterálneho rokovania bolo – zoznámenie sa ministrov a vzájomná výmena informácií a skúseností v oblastiach:
1.	Zmeny v sociálnom systéme Slovenskej republiky. 
2.	Opatrenia smerujúce k riešeniu nezamestnanosti mladých.
3.	Možnosti spolupráce na expertnej úrovni v oblasti aktívnych politík trhu práce a v oblasti dôchodkových systémov.

Jacek Męcina, štátny tajomník Ministerstva práce a sociálnej politiky Poľskej republiky 
Cieľom bilaterálneho rokovania bolo – zoznámenie sa ministra práce, sociálnych vecí a rodiny SR, Jána Richtera so štátnym tajomníkom Ministerstva práce a sociálnej politiky Poľskej republiky a vzájomná výmena informácií a skúseností v oblastiach:
1.	Dôchodkový systém. 
2.	Opatrenia smerujúce k riešeniu nezamestnanosti mladých. 
3.	Novela Zákonníka práce v SR – konečné znenie bude zaslané poľskému partnerovi.
4.	Možnosti spolupráce na expertnej úrovni v oblasti dôchodkových systémov. 
5.	Účasť na odborných konferenciách organizovaných poľskou, resp. slovenskou stranou. 

Finančné výdavky spojené s účasťou trojstrannej delegácie SR na konferencii

Celkové výdavky trojstrannej delegácie SR na konferencii dosiahli sumu 42. 244, 15 € a uhradili sa z rozpočtu kapitoly Ministerstva práce, sociálnych vecí a rodiny SR, v ktorej boli rozpočtované. Cestovné výdavky a výdavky spojené s pobytom na konferencii časti delegácie SR za zamestnávateľov, ako aj časti delegácie SR za zamestnancov (pracovníkov) sa uhradili z rozpočtu kapitoly MPSVR SR. Slovenská republika je členom MOP ako štát, a preto sa uvedené výdavky v tomto prípade uhradili z rozpočtu kapitoly Ministerstva práce, sociálnych vecí a rodiny SR v súlade s čl. 13 ods. 2 písm. a) Ústavy MOP.1) Cestovné výdavky a výdavky spojené s pobytom delegátov (náhradných delegátov, poradcov) vládnej časti delegácie SR hradí príslušné ministerstvo alebo ústredný orgán štátnej správy SR podľa toho, ku ktorému ministerstvu alebo ústrednému orgánu štátnej správy SR je vymenovaný vládny delegát (náhradný delegát, poradca) v služobnom alebo obdobnom vzťahu.

Celkové zhodnotenie účasti trojstrannej delegácie SR na konferencii

Členovia delegácie SR sa aktívne zúčastnili príslušných zasadnutí konferencie a tým, že Slovenská republika je členským štátom EÚ, členovia delegácie SR v jednotlivých výboroch konferencie spoluvytvárali stanoviská a pripomienky k predmetnej problematike v mene EÚ spolu s členmi delegácií ostatných členských štátov EÚ, a tak prispeli k rozvoju kultúry pracovných a sociálnych vzťahov.